Regeringens klimaplan vil give Danmark 1.000 ekstra el- og plugin-hybridbiler på gaderne de næste to år. Det fremgår af regeringsnotater fra Skatteministeriet og Finansministeriet, som Politiken er i besiddelse af. Notaterne sætter for første gang tal på effekten af regeringens initiativer.

Med de 1.000 ekstra grønne biler er der langt til statsminister Lars Løkke Rasmussens eget mål om at sætte skub i elbilsalget, så Danmark får i alt 1 million grønne biler på gaderne i 2030.

»Det er pinligt, at statsministeren står den ene dag og siger, at han har meget store ambitioner på det her område, for at vi den næste dag finder ud af, at man ikke er klar til at tage de skridt, der gør det bare en smule troværdigt«, siger klimaordfører Ida Auken fra Radikale Venstre.